ભાવનગર સૌરાષ્‍ટ્રની સાંસ્‍કૃતિક રાજધાની તરીકે પણ ઓળખાય છે. કોમી અને સાંસ્‍કૃતિક એખલાસ અહીંનો જીવન-ધબકાર છે. નાનાભાઈ ભટ્ટ, ગિજુભાઈ બધેકા તથા હરભાઈ ત્રિવેદીની ત્રિપુટીએ અહીં શિક્ષણમાં નવા પ્રયોગો કર્યા અને ગ્રામ તથા મુક્ત બાળશિક્ષણ ક્ષેત્રે નવા ચીલા પાડ્યા. ગિજુભાઈનાં દ‍ક્ષિ‍ણામૂર્તિ બાલમંદિર તથા અધ્‍યાપન મંદિર દ્વારા મૉન્‍ટેસૉરી પદ્ધતિનાં શિક્ષણનાં બીજ રોપાયાં. શહેરમાં અનેક મહિલા શાળા-કૉલેજો છે. શામળદાસ કૉલેજ સૌરાષ્‍ટ્રની સહુથી જૂની ઉચ્‍ચ શિક્ષણની સંસ્‍થા છે. ભાવનગરમાં બોલાતી ગુજરાતી ભાષા શુદ્ધ ગણાય છે. આસપાસમાં વળા-વલભીપુર આવે. ગુપ્‍તકાળમાં વલભીપુર વિશ્વવિખ્‍યાત વિદ્યાપીઠ હતી. ચીની મુસાફર હ્યુએનસાંગે સાતમી સદીમાં તેની મુલાકાત લીધી હતી.